CELEX: 52017PC0329
Language: el
Date: 2017-06-20
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.6.2017
            COM(2017) 329 final
            2017/0134(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το ακαθάριστο εθνικό εισόδημα (ΑΕΕ) αποτελεί τη βάση για τον υπολογισμό του μεγαλύτερου μεριδίου των ιδίων πόρων στον προϋπολογισμό της Ευρωπαϊκής Ένωσης (ΕΕ). Ο κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ»)
                  1
                καθορίζει τη στατιστική βάση για τον υπολογισμό και την επαλήθευση των στατιστικών που αφορούν το ΑΕΕ σε σχέση με τους ίδιους πόρους.
            
            
               Η Επιτροπή θεωρεί αναγκαία την αναθεώρηση του κανονισμού ΑΕΕ για τους ακόλουθους λόγους:
            
            
               –Στις 26 Μαΐου 2014 εκδόθηκε νέα «απόφαση για τους ίδιους πόρους», η απόφαση 2014/335/ΕΕ, Ευρατόμ του Συμβουλίου για το σύστημα των ιδίων πόρων της Ευρωπαϊκής Ένωσης
                  2
               , η οποία τέθηκε σε ισχύ την 1η Οκτωβρίου 2016. Η απόφαση αυτή προβλέπει ότι, για τους σκοπούς των ιδίων πόρων, το ΑΕΕ των κρατών μελών ορίζεται σύμφωνα με τον κανονισμό (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΣΛ 2010).  
            
            
               –ΤΟ ΕΣΛ 2010
                  3
                θεσπίστηκε στις 21 Μαΐου 2013 και από τον Σεπτέμβριο του 2014 αποτελεί το νέο πρότυπο για τον υπολογισμό των εθνικών λογαριασμών στην ΕΕ. Αντικαθιστά τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας
                  4
                (ΕΣΛ 95).
            
            
               –Στην ειδική έκθεση αριθ. 11/2013 του Ευρωπαϊκού Ελεγκτικού Συνεδρίου, με τίτλο «Εξασφαλίζοντας σωστά στοιχεία για το ακαθάριστο εθνικό εισόδημα (ΑΕΕ): μια περισσότερο συστηματοποιημένη και ορθότερα εστιασμένη προσέγγιση θα καθιστούσε αποτελεσματικότερη την επαλήθευση της Επιτροπής»
                  5
               , διατυπώνονται διάφορες συστάσεις σχετικά με τους τρόπους βελτίωσης αυτών των εργασιών.
            
            
               –Η «Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τη μέθοδο παραγωγής των στατιστικών της ΕΕ: ένα όραμα για την επόμενη δεκαετία»
                  6
                περιλαμβάνει, μεταξύ άλλων, προτάσεις για την ολοκλήρωση των διαδικασιών στατιστικής παραγωγής, όπως η εναρμόνιση των ημερομηνιών διαβίβασης των στοιχείων των εθνικών λογαριασμών και η ενσωμάτωσή τους σε ενιαίο σύστημα ΤΠ.
            
            
               –Δεδομένου ότι τα στοιχεία που αφορούν το ΑΕΕ χρησιμοποιούνται και για άλλους σκοπούς πέραν των ιδίων πόρων, και προκειμένου να διατηρηθεί η ακεραιότητα των στατιστικών, θεωρείται καταλληλότερη η χρήση διαφορετικής νομικής βάσης για την παραγωγή στατιστικών, δηλαδή του άρθρου 338 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), αντί της υφιστάμενης νομικής βάσης, δηλαδή της απόφασης 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων
                  7
               , η οποία έχει εξάλλου καταργηθεί. 
            
            
               –Το ευρωπαϊκό στατιστικό σύστημα (ΕΣΣ) έχει αποφασίσει να συγκεντρώσει τις οικείες αρμοδιότητες επιτροπολογίας σε μία επιτροπή, την επιτροπή του ευρωπαϊκού στατιστικού συστήματος (ΕΕΣΣ)· αυτό σημαίνει ότι η υφιστάμενη επιτροπή ΑΕΕ θα πρέπει να αντικατασταθεί από επίσημη ομάδα εμπειρογνωμόνων.
            
            
               •Συνοχή με ισχύουσες διατάξεις στον τομέα πολιτικής
            
            
               
                  Η πρόταση παρουσιάζει, ως προς το περιεχόμενό της, πολλές ομοιότητες με τον κανονισμό (ΕΚ, Ευρατόμ) αριθ. 1287/2003. Ωστόσο, οι διατάξεις της πρότασης θα κατανεμηθούν μεταξύ ενός κανονισμού που θα εκδοθεί από το Συμβούλιο και το Ευρωπαϊκό Κοινοβούλιο και μιας απόφασης της Επιτροπής για τον καθορισμό των εργασιών της επίσημης ομάδας εμπειρογνωμόνων που θα αντικαταστήσει την επιτροπή ΑΕΕ.   
               
            
            
               •Συνοχή με άλλες πολιτικές της Ένωσης
            
            
               
                  Άνευ αντικειμένου.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Το άρθρο 338 της ΣΛΕΕ παρέχει τη νομική βάση για τις ευρωπαϊκές στατιστικές. Σύμφωνα με το άρθρο 338 παράγραφος 1, το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία, θεσπίζουν μέτρα για την εκπόνηση στατιστικών εφόσον τούτο απαιτείται για την εκτέλεση των δραστηριοτήτων της ΕΕ. Το άρθρο 338 παράγραφος 2 καθορίζει τις απαιτήσεις που αφορούν την εκπόνηση ευρωπαϊκών στατιστικών και απαιτεί τη συμμόρφωσή τους προς πρότυπα αμεροληψίας, αξιοπιστίας, αντικειμενικότητας, επιστημονικής ανεξαρτησίας, σχέσης κόστους/αποτελεσματικότητας και στατιστικού απορρήτου.
               
               
                  Η χρήση του άρθρου 338 παράγραφος 1 της ΣΛΕΕ ως νομικής βάσης συνιστά διαφοροποίηση από τον κανονισμό (ΕΚ, Ευρατόμ) αριθ. 1287/2003, η νομική βάση του οποίου ήταν το άρθρο 8 παράγραφος 2 της προγενέστερης απόφασης 2000/597/ΕΚ, Ευρατόμ για τους ίδιους πόρους. Η νέα απόφαση για τους ίδιους πόρους (απόφαση 2014/335/ΕΕ, Ευρατόμ του Συμβουλίου) δεν περιλαμβάνει παρόμοια νομική βάση για τη θέσπιση νέου κανονισμού ΑΕΕ.
               
            
         
         
            
               
                  Πρωταρχικός σκοπός του παρόντος κανονισμού είναι η εναρμόνιση του ΑΕΕ με τον κανονισμό (ΕΕ) αριθ. 549/2013, νομική βάση του οποίου είναι επίσης το άρθρο 338 παράγραφος 1. Πέραν τούτου, τα στοιχεία που αφορούν το ΑΕΕ χρησιμοποιούνται και για άλλους σκοπούς πέραν των σκοπών που αφορούν τους ίδιους πόρους, ιδιαίτερα στο πλαίσιο εθνικών οικονομικών πολιτικών και διαφόρων πολιτικών της Ένωσης. Βάσει των προαναφερομένων, το άρθρο 338 παράγραφος 1 αποτελεί κατάλληλη και ενδεδειγμένη νομική βάση. Η χρήση του άρθρου 338 παράγραφος 1 της ΣΛΕΕ καθιστά δυνατή τη συνεκτίμηση και τη στήριξη της πολιτικής που περιγράφεται στη νέα απόφαση για τους ίδιους πόρους, ενώ αναδεικνύει παράλληλα το στατιστικώς ευρύτερο περιεχόμενο αυτού του νέου προτεινόμενου κανονισμού. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεδομένου ότι η πρόταση δεν εμπίπτει στην αποκλειστική αρμοδιότητα της Ένωσης, εφαρμόζεται η αρχή της επικουρικότητας. 
               
               
                  Η πρόταση του παρόντος κανονισμού συντάχθηκε με στόχο την ενίσχυση της συγκρισιμότητας, της αξιοπιστίας και της πληρότητας του συγκεντρωτικού μεγέθους ΑΕΕ. Η επαλήθευση των στοιχείων που αφορούν το ΑΕΕ είναι δυνατή μόνο σε επίπεδο ΕΕ για τον προσδιορισμό των συνεισφορών στον προϋπολογισμό της ΕΕ. Οι στόχοι της προτεινόμενης δράσης για την εξασφάλιση συγκρισιμότητας, αξιοπιστίας και πληρότητας δεν μπορούν να επιτευχθούν επαρκώς με μεμονωμένες ενέργειες των κρατών μελών. Η ανάληψη αποτελεσματικότερης δράσης είναι εφικτή σε επίπεδο ΕΕ, βάσει νομοθετικής πράξης της ΕΕ. 
               
               
                  Κατά συνέπεια, η Ένωση δύναται να θεσπίσει μέτρα στον εν λόγω τομέα σύμφωνα με την αρχή της επικουρικότητας που ορίζεται στο άρθρο 5 της Συνθήκης.
               
               
            
            
               •Αναλογικότητα
            
            
               
                  Η πρόταση καλύπτει τη συλλογή στοιχείων για το ΑΕΕ. Σύμφωνα με το άρθρο 10 παράγραφος 1 του ΕΣΛ 2010, το οποίο συνιστά μεταβατική διάταξη, το ομοιόμορφο οριστικό καθεστώς είσπραξης των ιδίων πόρων θα πρέπει να εξακολουθήσει να είναι το ΕΣΛ 95 όσο παραμένει σε ισχύ η απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Ευρωπαϊκών Κοινοτήτων
                     8
                  . Η απόφαση 2007/436/ΕΚ, Ευρατόμ έχει πλέον αντικατασταθεί και, ως εκ τούτου, η συλλογή στοιχείων που αφορούν το ΑΕΕ πρέπει να προσαρμοστεί αναλόγως. 
               
               
                  Οι προτεινόμενες αλλαγές όσον αφορά την κατάσταση που έχει διαμορφωθεί δυνάμει του κανονισμού (ΕΚ, Ευρατόμ) αριθ. 1287/2003 περιλαμβάνουν την προσαρμογή της διαβίβασης στοιχείων που αφορούν το ΑΕΕ στο ΕΣΛ 2010 και τη θέσπιση της επιτροπής του ευρωπαϊκού στατιστικού συστήματος (ΕΕΣΣ) ως της αρμόδιας επιτροπής επιτροπολογίας, αντί της επιτροπής ΑΕΕ, στο πλαίσιο μιας νέας δομής του ΕΣΣ που αποσκοπεί στη βελτίωση του συντονισμού και της συνεργασίας σε μια σαφή πυραμιδική δομή εντός του ΕΣΣ, με την ΕΕΣΣ ως το ανώτατο στρατηγικό όργανο. Τον Φεβρουάριο του 2012
                     9
                   η ΕΕΣΣ τάχθηκε υπέρ αυτής της νέας προσέγγισης. 
               
               
                  Η εν λόγω προσέγγιση δεν υπερβαίνει τα αναγκαία όρια για την επίτευξη των στόχων του κανονισμού.
               
            
            
               •Επιλογή του νομικού μέσου
            
            
               
                  Το νομικό μέσο είναι το ίδιο που χρησιμοποιήθηκε και για την ισχύουσα νομοθεσία. Ωστόσο, θα απαιτηθεί στο μέλλον η έκδοση απόφασης της Επιτροπής για τη συγκρότηση της ομάδας εμπειρογνωμόνων ΑΕΕ αμέσως μετά την έναρξη ισχύος του παρόντος κανονισμού.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας
            
            
               
                  Είναι σκόπιμο να επισημανθεί ότι ο παρών κανονισμός συνιστά απλώς επικαιροποίηση του ισχύοντος κανονισμού, η οποία κρίνεται αναγκαία προκειμένου να ληφθούν υπόψη η νέα νομική βάση, η νέα απόφαση για τους ίδιους πόρους και η σχετική νομοθεσία, το ΕΣΛ 2010, καθώς και οι συστάσεις που διατυπώνονται στην ειδική έκθεση του Ευρωπαϊκού Ελεγκτικού Συνεδρίου.  
               
               
                  Με βάση τα πρότυπα της Επιτροπής, ακολουθήθηκε το σύστημα της Eurostat για την αξιολόγηση της ισχύουσας νομοθεσίας, συμπεριλαμβανομένης της αξιολόγησης του ευρωπαϊκού στατιστικού προγράμματος
                     10
                  , το οποίο αποτέλεσε κεντρικό σημείο της συνολικής διαδικασίας. Επιπλέον, διεξάγονται ετησίως έρευνες χρηστών προκειμένου να αποκομιστούν βελτιωμένες γνώσεις σχετικά με τους χρήστες, τις ανάγκες τους και την ικανοποίησή τους ως προς τις υπηρεσίες που παρέχονται από τη Eurostat. Τα αποτελέσματα της αξιολόγησης χρησιμοποιούνται από τη Eurostat για τη βελτίωση της οικείας διαδικασίας παραγωγής στατιστικών στοιχείων και στατιστικών αποτελεσμάτων. Τα αποτελέσματα αυτά τροφοδοτούν διάφορα στρατηγικά σχέδια, όπως το πρόγραμμα εργασίας και το σχέδιο διαχείρισης.
               
            
            
               Έως το 2013 διενεργούνταν ανά τακτά χρονικά διαστήματα κυλιόμενες επισκοπήσεις μεταξύ των ενδιαφερόμενων μερών (χρήστες και κράτη μέλη) σχετικά με τα προϊόντα της Eurostat. Η πλέον πρόσφατη εξ αυτών πραγματοποιήθηκε το 2010 και αφορούσε τους εθνικούς λογαριασμούς
                  11
               . Η επισκόπηση αυτή κάλυπτε το σύνολο των εθνικών λογαριασμών, αλλά οι διαπιστώσεις είναι σημαντικές για το ΑΕΕ, το οποίο αποτελεί βασικό συγκεντρωτικό μέγεθος.
            
            
            
               Η ικανοποίηση των χρηστών μετρήθηκε με τη βοήθεια του δείκτη ικανοποίησης
                  12
                για διάφορους παράγοντες. Η τιμή του δείκτη ικανοποίησης για τη συγκρισιμότητα μεταξύ χωρών και περιφερειών (βασικό στοιχείο της πρότασης) ήταν 0,8. Τέθηκε σε εφαρμογή σύσταση σχετικά με τη βελτίωση των μεταδεδομένων. 
            
            
               Όσον αφορά την επιτροπή ΑΕΕ, η οποία θα αντικατασταθεί από την επίσημη ομάδα εμπειρογνωμόνων, καταγράφηκαν υψηλές τιμές του δείκτη ικανοποίησης για τη δυνατότητα των κρατών μελών να συμβάλλουν και να συμμετέχουν στην προετοιμασία των αποφάσεων εντός της επιτροπής ΑΕΕ (1,0), για τον ρόλο της επιτροπής ΑΕΕ όσον αφορά τη συμβολή της στην ανάπτυξη μεθοδολογίας στον τομέα των εθνικών λογαριασμών (1,0) και για τη γενική αποτελεσματικότητα της επιτροπής ΑΕΕ (0,83). Ως προς τη δεύτερη περίπτωση, και λαμβανομένων υπόψη των ανεξάρτητων παρατηρήσεων, επήλθαν βελτιώσεις σχετικά με τη γλώσσα εργασίας των συνεδριάσεων (οι οποίες διεξάγονται πλέον στην αγγλική γλώσσα διότι τα ζητήματα τεχνικής φύσεως δεν γίνονταν πάντα απολύτως κατανοητά από τους διερμηνείς) και τη διαθεσιμότητα των καταλόγων ΑΕΕ. Τέθηκε επίσης σε εφαρμογή πρόταση για την εξεύρεση της βέλτιστης μεθοδολογικής λύσης όσον αφορά τον υπολογισμό και την κατανομή των έμμεσα μετρούμενων υπηρεσιών χρηματοοικονομικής διαμεσολάβησης (ΥΧΔΜΕ). 
            
         
         
            
               Κάθε έτος, στο πλαίσιο της φθινοπωρινής της συνεδρίασης, η επιτροπή ΑΕΕ παρέχει γνωμοδότηση σχετικά με την καταλληλότητα των στοιχείων που αφορούν το ΑΕΕ για τους σκοπούς των ιδίων πόρων. Η γνωμοδότηση αυτή ήταν πάντα θετική.
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση συζητήθηκε εκτενώς κατά τις συνεδριάσεις της επιτροπής ΑΕΕ το 2012 (δύο σύνοδοι), το 2013 (δύο σύνοδοι), το 2015 (μία σύνοδος) και το 2016 (δύο σύνοδοι). Υπάρχει ευρεία υποστήριξη για την πρόταση σχετικά με τη διαβίβαση των στοιχείων και τις εκθέσεις ποιότητας, τους καταλόγους ΑΕΕ, την καλύτερη ενσωμάτωση της επιτροπής ΑΕΕ στη γενική δομή διακυβέρνησης του ευρωπαϊκού στατιστικού συστήματος (ΕΣΣ), τη διαδικασία επαλήθευσης και τις ενημερωτικές επισκέψεις. Η επιτροπή ΑΕΕ εκφράζει την ικανοποίησή της για την προτεινόμενη ευθυγράμμιση της ημερομηνίας κοινοποίησης του ΑΕΕ με την ημερομηνία του προγράμματος διαβίβασης στοιχείων του ΕΣΛ και την ημερομηνία κοινοποίησης ΔΥΕ, ήτοι την 30ή Σεπτεμβρίου.
               
               
                  Η επιτροπή του ευρωπαϊκού στατιστικού συστήματος (ΕΕΣΣ) ενέκρινε το κείμενο στη συνεδρίασή της του Μαΐου 2013, ενώ ζητήθηκε επίσης η γνώμη της επί αναθεωρημένης έκδοσης του κειμένου τον Μάιο του 2017. Η συνεδρίαση των διευθυντών μακροοικονομικών στατιστικών τηρούνταν επίσης ενήμερη για τις εξελίξεις σε τακτική βάση.
               
            
            
               •Συλλογή και χρήση εμπειρογνωσίας
            
            
               
                  Η διαβούλευση με τις εθνικές στατιστικές αρχές των κρατών μελών πραγματοποιήθηκε στο πλαίσιο της επιτροπής ΑΕΕ και της συνεδρίασης των διευθυντών μακροοικονομικών στατιστικών (βλέπε ανωτέρω).
               
               
                  Στην παρούσα πρόταση ενσωματώθηκαν επίσης οι συστάσεις που διατυπώνονται στην ειδική έκθεση του Ευρωπαϊκού Ελεγκτικού Συνεδρίου σχετικά με το ΑΕΕ.
               
            
            
               •Εκτίμηση των επιπτώσεων
            
            
               Η πρόταση συνεπάγεται μικρότερη επιβάρυνση στα κράτη μέλη σε σχέση με την υφιστάμενη κατάσταση, διότι χωρίς τη μετάβαση στο ΕΣΛ 2010 για τους ίδιους πόρους, θα μπορούσε να επιβληθεί στα κράτη μέλη η υποχρέωση να καταρτίζουν δύο σύνολα λογαριασμών, ένα για κάθε πρότυπο. Ο συγχρονισμός της διαβίβασης στοιχείων για τους ίδιους πόρους ΑΕΕ με τη διαβίβαση στοιχείων για άλλους σκοπούς εθνικών λογαριασμών (π.χ. συγκεντρωτικά μεγέθη εθνικών λογαριασμών, στατιστικά στοιχεία για το υπερβολικό χρέος και το έλλειμμα) μειώνει επίσης την επιβάρυνση των κρατών μελών όσον αφορά την υποβολή εκθέσεων.
            
            
               Η μετάβαση στο ΕΣΛ 2010 θα βελτιώσει την ποιότητα των στοιχείων που χρησιμοποιούνται για τους ίδιους πόρους ΑΕΕ.  
            
            
               •Καταλληλότητα του κανονιστικού πλαισίου και απλούστευση
            
            
               
                  Η πρόταση ανταποκρίνεται στους στόχους απλούστευσης του προγράμματος REFIT, εν μέρει χάρη στον συγχρονισμό της διαβίβασης στοιχείων για τους ίδιους πόρους ΑΕΕ με τη διαβίβαση στοιχείων για άλλους σκοπούς εθνικών λογαριασμών και εν μέρει χάρη στη μετάβαση στο ΕΣΛ 2010 για τους ίδιους πόρους προκειμένου να μην υποχρεωθούν τα κράτη μέλη να καταρτίζουν δύο σύνολα λογαριασμών, ένα για το ΕΣΛ 2010 και ένα για το ΕΣΛ 95.
               
               
                  Δεδομένου ότι η πρόταση έχει επιπτώσεις μόνο στους εθνικούς λογιστές των κρατών μελών, οι επιχειρήσεις δεν επηρεάζονται από την πρόταση.
               
            
            
               •Θεμελιώδη δικαιώματα
            
            
               
                  Άνευ αντικειμένου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν απαιτούνται συμπληρωματικοί δημοσιονομικοί πόροι.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων
            
            
               
                  Όπως και στην περίπτωση του ισχύοντος κανονισμού ΑΕΕ, προβλέπεται η υποβολή έκθεσης σχετικά με την εφαρμογή του μετά την παρέλευση τριών ετών, ήτοι πριν από την 31η Δεκεμβρίου 2022. Η εν λόγω έκθεση θα καλύπτει ζητήματα όπως η έγκαιρη διάθεση και η ποιότητα των καταλόγων ΑΕΕ και των στοιχείων ΑΕΕ, η λειτουργία της ΕΕΣΣ και της επίσημης ομάδας εμπειρογνωμόνων, καθώς και οι βελτιώσεις που έχουν επέλθει στο ΑΕΕ.
               
            
         
         
            
               
                  Το νωρίτερο πέντε έτη μετά την ημερομηνία εφαρμογής του παρόντος κανονισμού, η Επιτροπή προβαίνει σε αξιολόγηση του παρόντος κανονισμού και υποβάλλει έκθεση σχετικά με τα κύρια πορίσματα στο Ευρωπαϊκό Κοινοβούλιο και στο Συμβούλιο.  Η αξιολόγηση διενεργείται σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας
                     13
                  .
               
               
                  Τα κράτη μέλη παρέχουν στην Επιτροπή τις απαραίτητες πληροφορίες για την κατάρτιση της εν λόγω έκθεσης.
               
               
                  Η επαλήθευση του ΑΕΕ για τους ίδιους πόρους εξετάζεται ενδελεχώς από το Ευρωπαϊκό Ελεγκτικό Συνέδριο στο κεφάλαιο με τίτλο «Έσοδα» της ετήσιας έκθεσής του.
               
               
                  Στοιχεία σχετικά με τις δραστηριότητες στον συγκεκριμένο τομέα υποβάλλονται στη συνεδρίαση των διευθυντών μακροοικονομικών στατιστικών δύο φορές ετησίως.   
               
            
            
               •Επεξηγηματικά έγγραφα (για οδηγίες)
            
            
               
                  Κανένα.
               
            
            
               •Αναλυτική επεξήγηση των επιμέρους διατάξεων της πρότασης
            
            
               Η δομή της πρότασης βασίζεται στον ισχύοντα κανονισμό ΑΕΕ. Οι κυριότερες αλλαγές συνοψίζονται ως εξής:
            
            
               Προοίμιο και αιτιολογικές σκέψεις
            
            
               Προκειμένου να δοθεί έμφαση στην ακεραιότητα των στατιστικών κατά την κατάρτιση και την εναρμόνιση του ΑΕΕ, η νομική βάση που χρησιμοποιείται είναι το άρθρο 338 παράγραφος 1 της ΣΛΕΕ. Έχει προστεθεί επίσης παραπομπή στη νέα στατιστική νομοθεσία
                  14
                και στον κώδικα ορθής πρακτικής για τις ευρωπαϊκές στατιστικές
                  15
               , διότι περιέχουν αναφορές στη νομοθεσία για τους ίδιους πόρους.
            
            
               Άρθρο 1: Ορισμός
            
            
               Στο άρθρο αυτό παρέχονται οι ορισμοί του ΑΕΠ και του ΑΕΕ. Δεν υπάρχουν ουσιαστικές διαφορές· πρόκειται για επικαιροποίηση του προτύπου που πρέπει να χρησιμοποιείται λόγω της μετάβασης από το ΕΣΛ 95 στο ΕΣΛ 2010. 
            
            
               Άρθρο 2: Διαβίβαση στοιχείων, αναθεωρήσεων και εκθέσεων ποιότητας
            
            
               Προτείνεται η διαβίβαση των στοιχείων στη Eurostat έως τις 30 Σεπτεμβρίου και όχι έως τις 22 Σεπτεμβρίου. Η εν λόγω προθεσμία προβλέπεται για να επιτευχθεί συγχρονισμός με άλλες ημερομηνίες διαβίβασης στοιχείων στο πλαίσιο των εθνικών λογαριασμών και να μειωθεί, συνεπώς, ο φόρτος απάντησης για τα κράτη μέλη.
            
            
               Άρθρο 3: Ο κατάλογος ΑΕΕ
            
            
               Προσαρμογή στο ΕΣΛ 2010. Λόγω της μακράς διάρκειας της διαδικασίας κύρωσης της νομοθεσίας για τους ίδιους πόρους, η προθεσμία υποβολής των καταλόγων έχει ήδη παρέλθει. Στο άρθρο αυτό προβλέπεται επίσης χρονοδιάγραμμα για την επικαιροποίηση των καταλόγων.
            
            
               Άρθρο 4: Ομάδα εμπειρογνωμόνων ΑΕΕ
            
            
               Η Επιτροπή προτείνει μια νέα δομή του ΕΣΣ με στόχο τη βελτίωση του συντονισμού και της συνεργασίας σε μια σαφή πυραμιδική δομή εντός του ΕΣΣ, με την ΕΕΣΣ ως το ανώτατο στρατηγικό όργανο. Μία πτυχή αυτού του εξορθολογισμού είναι η συγκέντρωση των αρμοδιοτήτων επιτροπολογίας στην ΕΕΣΣ. Τον Φεβρουάριο του 2012
                  16
                η ΕΕΣΣ τάχθηκε υπέρ αυτής της νέας προσέγγισης. Κατά συνέπεια, οι εργασίες εκτός επιτροπολογίας που εκτελούνται επί του παρόντος στο πλαίσιο της επιτροπής ΑΕΕ, συμπεριλαμβανομένης της έκδοσης ετήσιας γνωμοδότησης σχετικά με την καταλληλότητα των στοιχείων που αφορούν το ΑΕΕ και υποβάλλονται κάθε έτος από τα κράτη μέλη για τους ίδιους πόρους, θα αποτελούν ευθύνη μιας νέας επίσημης ομάδας εμπειρογνωμόνων που θα συγκροτήσει η Ευρωπαϊκή Επιτροπή. Ο καθορισμός της πλειονότητας των καθηκόντων εκτός επιτροπολογίας που προβλέπονται στον ισχύοντα κανονισμό ΑΕΕ για την επιτροπή ΑΕΕ μεταφέρεται πλέον στην απόφαση της Ευρωπαϊκής Επιτροπής.  
            
            
               Άρθρο 5: Διαδικασία επαλήθευσης. Διευκρινίσεις σχετικά με την ορθή εφαρμογή του ΕΣΛ. Βελτίωση των διαδικασιών κατάρτισης
            
            
               Η Ευρωπαϊκή Επιτροπή θα εξακολουθήσει να είναι αρμόδια για την επαλήθευση των πηγών και των μεθόδων υπολογισμού του ΑΕΕ. Με τη θέσπιση του ΕΣΛ 2010, η Επιτροπή είναι πλέον αρμόδια και για την αποσαφήνιση της ορθής εφαρμογής του ΕΣΛ 2010.
            
         
         
            
               Άρθρο 6: Ενημερωτικές επισκέψεις
            
            
               Η διατύπωση του ισχύοντος κανονισμού ΑΕΕ επιτρέπει την πραγματοποίηση «ενημερωτικών επισκέψεων», αλλά είναι ασαφής ως προς το περιεχόμενό τους. Στο πλαίσιο των εν λόγω επισκέψεων θα μπορούσαν να εξετάζονται ζητήματα είτε «ποιοτικού χαρακτήρα» (δηλαδή συμμόρφωση με το ΕΣΛ 2010) είτε «ποσοτικού χαρακτήρα» (δηλαδή άμεση επαλήθευση των υπολογισμών). Το Ευρωπαϊκό Ελεγκτικό Συνέδριο συνέστησε στην Επιτροπή (Eurostat) να δίνει μεγαλύτερη έμφαση στα ζητήματα ποσοτικού χαρακτήρα.
            
            
               Ο λόγος για τον οποίο προβλέπεται διαφορετικό είδος ενημερωτικών επισκέψεων για το ΑΕΕ σε σύγκριση με τις ενημερωτικές επισκέψεις για τους ίδιους πόρους είναι ότι, παρότι είναι πιθανότερο η Eurostat να κατέχει τη γνώση της μεθοδολογίας του ΕΣΛ, η πρακτική εμπειρογνωσία της εφαρμογής της εν λόγω μεθοδολογίας για την παραγωγή εθνικών εκτιμήσεων βρίσκεται κυρίως στα κράτη μέλη. 
            
            
               Άρθρο 7
            
            
               Στην ΕΕΣΣ ανατίθεται ο ρόλος της παροχής συνδρομής στην Ευρωπαϊκή Επιτροπή για τη λήψη των μέτρων επιτροπολογίας που απαιτούνται για την εναρμόνιση του ΑΕΕ. Ως εκ τούτου, η ΕΕΣΣ αντικαθιστά την επιτροπή ΑΕΕ, η οποία θα καταργηθεί. 
            
            
               Άρθρο 8: Υποβολή έκθεσης 
            
            
               Η Επιτροπή θα υποβάλει έκθεση προς το Ευρωπαϊκό Κοινοβούλιο και το Συμβούλιο.
            
            
               Άρθρο 9: Κατάργηση ισχύουσας νομοθεσίας
            
            
               Παρά την κατάργηση του ισχύοντος κανονισμού ΑΕΕ και της οδηγίας για το ακαθάριστο εθνικό προϊόν, οι αποφάσεις που έχουν ληφθεί δυνάμει των εν λόγω πράξεων πρέπει να διατηρηθούν.
            
            
               2017/0134 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη: τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
         
         
            
               (1)Δεδομένης της αύξησης του ποσοστού των ιδίων πόρων της Ένωσης που βασίζονται στο ακαθάριστο εθνικό εισόδημα σε τιμές αγοράς («ΑΕΕ») των κρατών μελών, απαιτείται η περαιτέρω ενίσχυση της συγκρισιμότητας, της αξιοπιστίας καθώς και της πληρότητας του ανωτέρω συγκεντρωτικού μεγέθους.
            
            
               (2)Η ακεραιότητα των στατιστικών, μέσω της τήρησης των αρχών του κώδικα ορθής πρακτικής για τις ευρωπαϊκές στατιστικές, όπως επανεξετάστηκε και επικαιροποιήθηκε από την επιτροπή του ευρωπαϊκού στατιστικού συστήματος στις 28 Σεπτεμβρίου 2011, και του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου
                  17
               , είναι υψίστης σημασίας στις περιπτώσεις στις οποίες οι στατιστικές χρησιμοποιούνται άμεσα για διοικητικούς σκοπούς.
            
            
               (3)Τα εν λόγω στοιχεία αποτελούν επίσης σημαντικό αναλυτικό μέσο για τον συντονισμό των εθνικών οικονομικών πολιτικών, καθώς και για διάφορες πολιτικές της Ένωσης.
            
            
               (4)Σύμφωνα με το άρθρο 2 παράγραφος 7 της απόφασης 2014/335/ΕΕ, Ευρατόμ του Συμβουλίου, για τους σκοπούς των ιδίων πόρων, ως ΑΕΕ νοείται το ετήσιο ΑΕΕ σε τιμές αγοράς, όπως προβλέπεται στο παράρτημα Α του κανονισμού (ΕΕ) αριθ. 549/2013 («ΕΣΛ 2010»). Επιπροσθέτως, σύμφωνα με το άρθρο 10 παράγραφος 1 της απόφασης 2014/335/ΕΕ, Ευρατόμ του Συμβουλίου
                  18
               , και με την επιφύλαξη του άρθρου 10 παράγραφος 2 της ίδιας απόφασης, καταργήθηκε η απόφαση 2007/436/ΕΚ, Ευρατόμ του Συμβουλίου
                  19
               .
            
            
               (5)Η συγκρισιμότητα των στοιχείων που αφορούν το ΑΕΕ είναι απαραίτητη και, για τον λόγο αυτό, θα πρέπει να τηρούνται οι σχετικοί ορισμοί και οι λογιστικοί κανόνες του ΕΣΛ 2010. Προς τον σκοπό αυτό, οι διαδικασίες αξιολόγησης και τα βασικά στοιχεία που χρησιμοποιούνται επί του παρόντος, θα πρέπει να επιτρέπουν την ορθή εφαρμογή των ορισμών και των λογιστικών κανόνων του ΕΣΛ 2010.
            
            
               (6)Είναι απαραίτητο οι χρησιμοποιούμενες πηγές και μέθοδοι κατάρτισης του ΑΕΕ να είναι αξιόπιστες. Αυτό σημαίνει ότι θα πρέπει να εφαρμόζονται κατά το δυνατόν ορθές τεχνικές σε ολοκληρωμένες, κατάλληλες και επικαιροποιημένες βασικές στατιστικές.
            
            
               (7)Δεδομένου ότι τα στοιχεία που αφορούν το ΑΕΕ πρέπει να είναι πλήρη, θα πρέπει να συνεκτιμούν, επίσης, τις δραστηριότητες που δεν δηλώνονται στις στατιστικές έρευνες ή στις φορολογικές αρχές, στις υπηρεσίες κοινωνικής πρόνοιας ή σε άλλες διοικητικές αρχές. Η βελτίωση της κάλυψης του ΑΕΕ προϋποθέτει τη δημιουργία κατάλληλων στατιστικών βάσεων και διαδικασιών αξιολόγησης, καθώς και την πραγματοποίηση των ενδεδειγμένων προσαρμογών. 
            
            
               (8)Για να εξασφαλιστούν ενιαίοι όροι υλοποίησης του παρόντος κανονισμού μέσω της παροχής στοιχείων σχετικά με το ΑΕΕ για τους σκοπούς των ιδίων πόρων, θα πρέπει να ανατεθούν στην Επιτροπή εκτελεστικές αρμοδιότητες προκειμένου να ληφθούν μέτρα σχετικά με την απογραφή των χρησιμοποιούμενων πηγών και μεθόδων για τον υπολογισμό του ΑΕΕ και των συνιστωσών του σύμφωνα με το ΕΣΛ 2010, καθώς και μέτρα για τη βελτίωση της συγκρισιμότητας, της αξιοπιστίας και της πληρότητας των στοιχείων για το ΑΕΕ των κρατών μελών. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  20
               . 
            
            
               (9)Ο κανονισμός (ΕΕ, Ευρατόμ) αριθ. 608/2014 του Συμβουλίου
                  21
                προβλέπει τη διεξαγωγή επισκέψεων ελέγχου στα κράτη μέλη για τον σκοπό της επαλήθευσης των ιδίων πόρων. Επιπλέον των εν λόγω ελέγχων, η Επιτροπή θα πρέπει να έχει το δικαίωμα να πραγματοποιεί ενημερωτικές επισκέψεις για το ΑΕΕ, ώστε να διασφαλίζεται η συγκρισιμότητα, η αξιοπιστία και η πληρότητα των στοιχείων για το ΑΕΕ. Η συμμετοχή εκπροσώπων των εθνικών στατιστικών αρχών στις ενημερωτικές επισκέψεις για το ΑΕΕ σε άλλα κράτη μέλη αναμένεται να συμβάλλει στη διαφάνεια της διαδικασίας επαλήθευσης του ΑΕΕ. 
            
            
               (10)Σύμφωνα με το άρθρο 7 του κανονισμού (ΕΚ) αριθ. 223/2009, ζητήθηκε από την επιτροπή του ευρωπαϊκού στατιστικού συστήματος να παρέχει επαγγελματική καθοδήγηση.
            
            
               (11)Η επιτροπή ΑΕΕ που αναφέρεται στο άρθρο 4 του κανονισμού (ΕΚ, Ευρατόμ) αριθ. 1287/2003 του Συμβουλίου
                  22
                έχει εκδώσει γνωμοδοτήσεις, έχει παράσχει συμβουλές στην Επιτροπή και την έχει επικουρήσει κατά την άσκηση των εκτελεστικών της αρμοδιοτήτων. Στο πλαίσιο της στρατηγικής για μια νέα δομή του ευρωπαϊκού στατιστικού συστήματος που αποσκοπεί στη βελτίωση του συντονισμού και της συνεργασίας σε μια σαφή πυραμιδική δομή εντός του συστήματος, η επιτροπή του ευρωπαϊκού στατιστικού συστήματος, που συγκροτήθηκε από τον κανονισμό (ΕΚ) αριθ. 223/2009, θα πρέπει να έχει συμβουλευτικό ρόλο και να επικουρεί την Επιτροπή κατά την άσκηση των εκτελεστικών της αρμοδιοτήτων. Προς τον σκοπό αυτό, η επιτροπή ΑΕΕ θα πρέπει να αντικατασταθεί από την ΕΕΣΣ, η οποία θα επικουρεί την Επιτροπή κατά την άσκηση των εκτελεστικών της αρμοδιοτήτων δυνάμει του ισχύοντος κανονισμού. Ωστόσο, για τους σκοπούς των λοιπών καθηκόντων που επιτελούσε κατά το παρελθόν η επιτροπή ΑΕΕ δυνάμει του κανονισμού (ΕΚ, Ευρατόμ) αριθ. 1287/2003, και τα οποία δεν συνδέονται με επικουρικά καθήκοντα κατά την άσκηση των εκτελεστικών αρμοδιοτήτων της Επιτροπής, η Επιτροπή θα πρέπει να συγκροτήσει επίσημη ομάδα εμπειρογνωμόνων ώστε να την επικουρεί στο έργο της για τους σκοπούς των εν λόγω λοιπών καθηκόντων.
            
            
               (12)Η οδηγία 89/130/EΟΚ, Ευρατόμ του Συμβουλίου
                  23
                και ο κανονισμός (ΕΚ, Ευρατόμ) αριθ. 1287/2003 έχουν θεσπίσει μια διαδικασία ελέγχου και αξιολόγησης της συγκρισιμότητας, αξιοπιστίας και πληρότητας του ΑΕΠ και του ΑΕΕ στο πλαίσιο των επιτροπών ΑΕΠ και ΑΕΕ, στις οποίες συνεργάζονται στενά τα κράτη μέλη και η Επιτροπή. Η εν λόγω διαδικασία θα πρέπει να τροποποιηθεί ώστε, όσον αφορά τους ίδιους πόρους, να λαμβάνονται υπόψη η χρήση του ΑΕΕ σύμφωνα με το ΕΣΛ 2010, το αναθεωρημένο χρονοδιάγραμμα για τη διάθεση ιδίων πόρων και οι πρόσφατες εξελίξεις στο πλαίσιο του ευρωπαϊκού στατιστικού συστήματος. Συνεπώς, οι εν λόγω νομοθετικές πράξεις θα πρέπει να καταργηθούν,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
               Κεφάλαιο I
            
            
               Ορισμός και υπολογισμός του ακαθάριστου εθνικού εισοδήματος σε τιμές αγοράς
            
            
               Άρθρο 1
            
            
               1. Το ακαθάριστο εθνικό εισόδημα σε τιμές αγοράς (ΑΕΕ) και το ακαθάριστο εγχώριο προϊόν σε τιμές αγοράς (ΑΕΠ) ορίζονται σύμφωνα με το ευρωπαϊκό σύστημα εθνικών και περιφερειακών λογαριασμών (ΕΣΛ 2010), το οποίο θεσπίστηκε με τον κανονισμό (ΕΕ) αριθ. 549/2013.
            
            
               2. Σύμφωνα με το σημείο 8.89 του παραρτήματος Α του κανονισμού (ΕΕ) αριθ. 549/2013, το ΑΕΠ είναι το τελικό αποτέλεσμα της παραγωγικής δραστηριότητας των παραγωγικών μονάδων μόνιμων κατοίκων. Μπορεί να προσδιοριστεί με τρεις τρόπους:
            
            
               α)προσέγγιση παραγωγής: το ΑΕΠ είναι το άθροισμα της ακαθάριστης προστιθεμένης αξίας των διαφόρων θεσμικών τομέων ή των διαφόρων βιομηχανικών κλάδων, συν τους φόρους και μείον τις επιδοτήσεις προϊόντων (που δεν κατανέμονται σε τομείς και κλάδους). Είναι επίσης το εξισωτικό μέγεθος του λογαριασμού παραγωγής της συνολικής οικονομίας·
            
         
         
            
               β)προσέγγιση δαπανών: το ΑΕΠ είναι το άθροισμα των τελικών χρήσεων αγαθών και υπηρεσιών από θεσμικές μονάδες μόνιμους κατοίκους (τελική κατανάλωση και ακαθάριστος σχηματισμός κεφαλαίου), συν εξαγωγές και μείον εισαγωγές αγαθών και υπηρεσιών·
            
            
               γ)προσέγγιση εισοδήματος: το ΑΕΠ είναι το άθροισμα των χρήσεων στον λογαριασμό δημιουργίας εισοδήματος του συνόλου της οικονομίας (εισόδημα εξαρτημένης εργασίας, φόροι επί της παραγωγής και των εισαγωγών μείον επιδοτήσεις, ακαθάριστο λειτουργικό πλεόνασμα και μεικτό εισόδημα του συνόλου της οικονομίας).
            
            
               3. Σύμφωνα με το σημείο 8.94 του παραρτήματος Α του κανονισμού (ΕΕ) αριθ. 549/2013, το ΑΕΕ αντιπροσωπεύει το συνολικό εισπρακτέο πρωτογενές εισόδημα των θεσμικών μονάδων μόνιμων κατοίκων: εισόδημα εξαρτημένης εργασίας, φόροι επί της παραγωγής και των εισαγωγών μείον επιδοτήσεις, εισόδημα περιουσίας (εισπρακτέο μείον πληρωτέο), ακαθάριστο λειτουργικό πλεόνασμα και ακαθάριστο μεικτό εισόδημα. Το ΑΕΕ ισούται με το ΑΕΠ μείον το πληρωτέο πρωτογενές εισόδημα από θεσμικές μονάδες μόνιμους κατοίκους σε θεσμικές μονάδες μη μόνιμους κατοίκους, συν το πρωτογενές εισόδημα που εισπράττουν θεσμικές μονάδες μόνιμοι κάτοικοι από την αλλοδαπή.
            
            
            
               Κεφάλαιο II
            
            
               Διαβίβαση στοιχείων για το ΑΕΕ και πρόσθετες πληροφορίες
            
            
               Άρθρο 2
            
            
               1. Τα κράτη μέλη καταρτίζουν το ΑΕΕ σύμφωνα με το άρθρο 1 στο πλαίσιο των τακτικών εθνικών λογαριασμών.
            
            
               2. Τα κράτη μέλη υποβάλλουν στην Επιτροπή (Eurostat), στο πλαίσιο των διαδικασιών των εθνικών λογαριασμών, πριν από το τέλος Σεπτεμβρίου κάθε έτους, στοιχεία για το συγκεντρωτικό μέγεθος ΑΕΕ και τις συνιστώσες του, σύμφωνα με τους ορισμούς που περιλαμβάνονται στο άρθρο 1. Τα συνολικά ποσά του ΑΕΠ και των συνιστωσών του μπορούν να παρουσιάζονται σύμφωνα με τις τρεις προσεγγίσεις που αναφέρονται στο άρθρο 1 παράγραφος 2. Τα παρεχόμενα αριθμητικά στοιχεία αφορούν το παρελθόν έτος και τις τυχόν τροποποιήσεις των αριθμητικών στοιχείων προηγούμενων ετών.
            
            
               3. Κατά την ανακοίνωση των στοιχείων που αναφέρονται στην παράγραφο 2, τα κράτη μέλη διαβιβάζουν στην Επιτροπή (Εurostat) έκθεση σχετικά με την ποιότητα των στοιχείων που αφορούν το ΑΕΕ. Στην έκθεση παρέχονται οι απαιτούμενες πληροφορίες όσον αφορά την κατάρτιση του συγκεντρωτικού μεγέθους και περιγράφονται ιδίως τυχόν σημαντικές μεταβολές των χρησιμοποιούμενων πηγών και μεθόδων, ενώ επεξηγούνται επίσης οι αναθεωρήσεις προηγούμενων εκτιμήσεων του ΑΕΕ. 
            
            
               Άρθρο 3
            
            
               1. Προκειμένου να διασφαλίζεται πλήρης συμμόρφωση με το ΕΣΛ 2010, τα κράτη μέλη υποβάλλουν στην Επιτροπή (Eurostat), κατάλογο των πηγών και μεθόδων που χρησιμοποιούνται για τον υπολογισμό του ΑΕΕ και των συνιστωσών του σύμφωνα με το ΕΣΛ 2010.  
            
            
               2. Η Επιτροπή προσδιορίζει αναλυτικά, μέσω εκτελεστικών πράξεων, τη δομή και το περιεχόμενο του καταλόγου που αναφέρεται στην παράγραφο 1, καθώς και το χρονοδιάγραμμα για την επικαιροποίησή του. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 7 παράγραφος 2. 
            
            
               3. Προκειμένου να διευκολύνει την εκπόνηση συγκρίσιμων αναλύσεων συμμόρφωσης, η Επιτροπή καταρτίζει οδηγό καταλόγων σε στενή συνεργασία με την ομάδα εμπειρογνωμόνων που αναφέρεται στο άρθρο 4.
            
            
            
               Κεφάλαιο III
            
            
               Διαδικασίες και έλεγχοι του υπολογισμού του ΑΕΕ
            
            
               Άρθρο 4
            
            
               Η Επιτροπή συγκροτεί επίσημη ομάδα εμπειρογνωμόνων, η οποία αποτελείται από εκπροσώπους των κρατών μελών και της οποίας προεδρεύει εκπρόσωπος της Επιτροπής, με σκοπό να παρέχει συμβουλές στην Επιτροπή και να εκφράζει τις απόψεις της σχετικά με τη συγκρισιμότητα, την αξιοπιστία και την πληρότητα των υπολογισμών του ΑΕΕ, να εξετάζει ζητήματα εφαρμογής του παρόντος κανονισμού και να εκδίδει ετήσιες γνωμοδοτήσεις σχετικά με την καταλληλότητα των στοιχείων για το ΑΕΕ που υποβάλλουν τα κράτη μέλη για τους σκοπούς των ιδίων πόρων. 
            
            
               Άρθρο 5
            
         
         
            
               1. Η Επιτροπή προβαίνει στην επαλήθευση των πηγών και των μεθόδων του καταλόγου που αναφέρεται στο άρθρο 3 παράγραφος 1. Για τον σκοπό αυτό χρησιμοποιείται πρότυπο επαλήθευσης, το οποίο καταρτίζεται από την Επιτροπή σε στενή συνεργασία με την ομάδα εμπειρογνωμόνων που αναφέρεται στο άρθρο 4. Το πρότυπο αυτό βασίζεται στις αρχές της αξιολόγησης από ομοτίμους και της σχέσης κόστους/αποτελεσματικότητας.
            
            
               2. Η Επιτροπή θεσπίζει, μέσω εκτελεστικών πράξεων, μέτρα για τη βελτίωση της συγκρισιμότητας, της αξιοπιστίας και της πληρότητας των στοιχείων που αφορούν το ΑΕΕ. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 7 παράγραφος 2.
            
            
               Άρθρο 6
            
            
               1. Με την επιφύλαξη των ελέγχων που προβλέπονται από το άρθρο 2 του κανονισμού (ΕΕ, Ευρατόμ) αριθ. 608/2014, η Επιτροπή (Eurostat) δύναται, εφόσον κρίνεται απαραίτητο, να πραγματοποιεί ενημερωτικές επισκέψεις σχετικά με το ΑΕΕ στα κράτη μέλη. 
            
            
               2. Στο πλαίσιο των ενημερωτικών επισκέψεων στα κράτη μέλη, η Επιτροπή (Eurostat) μπορεί να ζητεί τη συνδρομή εμπειρογνωμόνων σε θέματα εθνικών λογαριασμών οι οποίοι εκπροσωπούν τις εθνικές στατιστικές αρχές. 
            
            
               Οι εμπειρογνώμονες σε θέματα εθνικών λογαριασμών καταχωρίζονται σε κατάλογο, ο οποίος καταρτίζεται βάσει εθελοντικών προτάσεων που διαβιβάζουν στην Επιτροπή (Eurostat) οι εθνικές αρχές που είναι αρμόδιες για την υποβολή των εθνικών λογαριασμών.
            
            
               Η συμμετοχή των κρατών μελών στις επισκέψεις αυτές είναι προαιρετική.
            
            
               Άρθρο 7
            
            
               1. Η Επιτροπή επικουρείται από την επιτροπή του ευρωπαϊκού στατιστικού συστήματος που θεσπίστηκε με τον κανονισμό (ΕΚ) αριθ. 223/2009. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
            
            
            
               2. Όποτε γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
            
            
               Κεφάλαιο IV
            
            
               Τελικές διατάξεις
            
            
               Άρθρο 8
            
            
               Το αργότερο έως τις 31 Δεκεμβρίου 2022, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του παρόντος κανονισμού.
            
            
               Άρθρο 9
            
            
               Η οδηγία 89/130/ΕΟΚ, Ευρατόμ και ο κανονισμός (ΕΚ, Ευρατόμ) αριθ. 1287/2003 καταργούνται. 
            
            
               Οι παραπομπές στις καταργηθείσες πράξεις νοούνται ως παραπομπές στον παρόντα κανονισμό και διαβάζονται σύμφωνα με τους πίνακες αντιστοιχίας που παρατίθενται στο παράρτημα του παρόντος κανονισμού.
            
            
               Άρθρο 10
            
         
         
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  ΕΕ L 181 της 19.7.2003, σ. 1.
               
               
                  
                     (2)
                  ΕΕ L 168 της 7.6.2014, σ. 105.
               
               
                  
                     (3)
                  ΕΕ L 174 της 26.6.2013, σ. 1.
               
               
                  
                     (4)
                  ΕΕ L 310 της 30.11.1996, σ. 1.
               
               
                  
                     (5)
                  ΕΕ C 362 της 12.12.2013, σ. 2.
               
               
                  
                     (6)
                  COM(2009) 404 της 10.8.2009.
               
               
                  
                     (7)
                  ΕΕ L 253 της 7.10.2000, σ. 42.
               
               
                  
                     (8)
                  ΕΕ L 163 της 23.6.2007, σ. 17.
               
               
                  
                     (9)
                  12η συνεδρίαση της ΕΕΣΣ της 12ης Φεβρουαρίου 2012.
               
               
                  
                     (10)
                  Βλέπε http://ec.europa.eu/eurostat/web/quality/evaluation  
               
               
                  
                     (11)
                  
                  
                     http://ec.europa.eu/eurostat/documents/64157/4375784/08-National+Accounts-RR-2011.pdf/
                  
               
               
                  
                     (12)
                  Ως δείκτης ικανοποίησης νοείται ο αριθμός των θετικών απόψεων («καλή» ή «πολύ καλή»), αφαιρουμένου του αριθμού των αρνητικών απόψεων («κακή» ή «πολύ κακή»), διά του αθροίσματος των θετικών και των αρνητικών απόψεων. Η κλίμακα τιμών του ορίζεται από – 1 έως 1. Η τιμή του δείκτη ισούται με 1 όταν δεν υπάρχουν αξιολογήσεις «κακή» ή «πολύ κακή» και με – 1 όταν δεν υπάρχουν αξιολογήσεις «καλή» ή «πολύ καλή».
               
               
                  
                     (13)
                  SWD(2015) 111.
               
               
                  
                     (14)
                  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (ΕΕ L 87 της 31.3.2009, σ. 164). 
               
               
                  
                     (15)
                  Εγκρίθηκε από την ΕΕΣΣ στις 28 Σεπτεμβρίου 2011.
               
               
                  
                     (16)
                  12η συνεδρίαση της ΕΕΣΣ της 12ης Φεβρουαρίου 2012.
               
               
                  
                     (17)
                  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).
               
               
                  
                     (18)
                  Απόφαση 2014/335/ΕΕ, Ευρατόμ του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105).
               
               
                  
                     (19)
                  Απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Ευρωπαϊκών Κοινοτήτων (ΕΕ L 163 της 23.6.2007, σ. 17).
               
               
                  
                     (20)
                  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (21)
                  Κανονισμός (ΕΕ, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 29).
               
               
                  
                     (22)
                  Κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») (ΕΕ L 181 της 19.7.2003, σ. 1).
               
               
                  
                     (23)
                  Οδηγία 89/130/ΕΟΚ, Ευρατόμ του Συμβουλίου, της 13ης Φεβρουαρίου 1989, για την εναρμόνιση του καθορισμού του ακαθάριστου εθνικού προϊόντος σε τιμές αγοράς (ΕΕ L 49 της 21.2.1989, σ. 26).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.6.2017
            COM(2017) 329 final
            ΠΑΡΑΡΤΗΜΑ
            της πρότασης
            ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου
            
               
         
         
            
               ΠΑΡΑΡΤΗΜΑ 
            
            
               Πίνακες αντιστοιχίας σύμφωνα με το άρθρο 9
            
            
                     
                        Οδηγία 89/130/ΕΟΚ, Ευρατόμ του Συμβουλίου
                     
                  
                  
                     
                        Παρών κανονισμός
                     
                  
               
                     
                        Άρθρο 1
                     
                  
                  
                     
                        Άρθρο 1 παράγραφοι 1 και 3
                     
                  
               
                     
                        Άρθρο 2
                     
                  
                  
                     
                        Άρθρο 1 παράγραφος 2
                     
                  
               
                     
                        Άρθρο 3
                     
                  
                  
                     
                        Άρθρο 2 παράγραφοι 1 και 2
                     
                  
               
                     
                        -
                     
                  
                  
                     
                        Άρθρο 4
                     
                  
               
                     
                        Άρθρο 4 
                     
                  
                  
                     
                        Άρθρο 3
                     
                  
               
                     
                        Άρθρο 5
                     
                  
                  
                     
                        Άρθρο 2 παράγραφος 3
                     
                  
               
                     
                        -
                     
                  
                  
                     
                        Άρθρο 5
                     
                  
               
                     
                        -
                     
                  
                  
                     
                        Άρθρο 6
                     
                  
               
                     
                        Άρθρο 6
                     
                  
                  
                     
                        Άρθρο 7
                     
                  
               
                     
                        Άρθρο 7
                     
                  
                  
                     
                        -
                     
                  
               
                     
                        Άρθρο 8
                     
                  
                  
                     
                        -
                     
                  
               
                     
                        Άρθρο 9
                     
                  
                  
                     
                        -
                     
                  
               
                     
                        Άρθρο 10
                     
                  
                  
                     
                        Άρθρο 8
                     
                  
               
                     
                        -
                     
                  
                  
                     
                        Άρθρο 9
                     
                  
               
                     
                        Άρθρο 11
                     
                  
                  
                     
                        Άρθρο 10
                     
                  
               
            
                     
                        Κανονισμός (ΕΚ, Ευρατόμ) αριθ. 1287/2003
                     
                  
                  
                     
                        Παρών κανονισμός
                     
                  
               
                     
                        Άρθρο 1
                     
                  
                  
                     
                        Άρθρο 1 
                     
                  
               
                     
                        Άρθρο 2
                     
                  
                  
                     
                        Άρθρο 2
                     
                  
               
                     
                        Άρθρο 3
                     
                  
                  
                     
                        Άρθρο 3
                     
                  
               
                     
                        -
                     
                  
                  
                     
                        Άρθρο 4
                     
                  
               
                     
                        Άρθρο 4 
                     
                  
                  
                     
                        Άρθρο 7
                     
                  
               
                     
                        Άρθρο 5 παράγραφος 1
                     
                  
                  
                     
                        Άρθρο 5
                     
                  
               
                     
                        Άρθρο 5 παράγραφος 2
                     
                  
                  
                     
                        -
                     
                  
               
                     
                        Άρθρο 5 παράγραφος 3
                     
                  
                  
                     
                        -
                     
                  
               
                     
                        Άρθρο 6
                     
                  
                  
                     
                        Άρθρο 6
                     
                  
               
                     
                        Άρθρο 7
                     
                  
                  
                     
                        Άρθρο 8
                     
                  
               
                     
                        -
                     
                  
                  
                     
                        Άρθρο 9
                     
                  
               
                     
                        Άρθρο 8
                     
                  
                  
                     
                        Άρθρο 10